Pertempuran Kharkov Kedua

Pertempuran Kharkov Kedua atau Operasi Fredericus ialah satu penyerangan balas oleh kuasa Paksi di kawasan sekitar Kharkov terhadap Tentera Merah yang menjalankan serangan dari pangkalan terdepan Izium antara 12 hingga 28 Mei 1942, di Perbatasan Timur semasa Perang Dunia Kedua. Objektifnya adalah untuk menghapuskan pangkalan terdepan Izium di Seversky Donets, juga dikenali sebagai "kawasan sesusuh Barvenkovo" (), iaitu salah satu kawasan pelancaran serangan Soviet. Selepas penyerangan balas musim sejuk yang mengundurkan tentera Jerman dari Moscow tetapi melemahkan simpanan Soviet, serangan di Kharkov ini adalah usaha baharu Soviet untuk memperluas inisiatif strategik mereka, walaupun gagal mencapai kejutan taktikal yang ketara.

Pada 12 Mei 1942, tentera Soviet di bawah pimpinan Marsyal Semyon Timoshenko melancarkan penyerangan terhadap Tentera Darat Ke-6 Jerman dari kawasan sesusuh yang terbentuk semasa penyerangan balas musim sejuk. Walaupun permulaannya agak baik, penyerangan itu dihentikan pada 15 Mei oleh serangan udara besar-besaran. Kesilapan kritikal oleh beberapa pegawai staf Soviet serta Joseph Stalin, yang gagal menilai keupayaan sebenar Tentera Darat Ke-6 dan terlebih anggar kekuatan sendiri, membolehkan Jerman melancarkan serangan kacip pada 17 Mei yang memisahkan tiga tentera darat medan Soviet dari barisan hadapan menjelang 22 Mei.

Terkepung dalam kawasan yang sempit, pasukan Soviet yang berjumlah kira-kira 250,000 orang dihentam dari semua arah oleh kuasa tembakan kereta kebal, artileri, mesingan serta bom udara seberat 7,700 tan. Selepas enam hari terkepung, tentangan Soviet tamat, dengan saki baki tentera sama ada terbunuh atau menyerah diri.

Pertempuran ini merupakan kemenangan besar bagi Jerman, dengan 280,000 korban Soviet berbanding hanya 20,000 bagi pihak Jerman dan sekutu mereka. Kumpulan Tentera Darat Selatan Jerman meneruskan kelebihan ini dengan mengepung Tentera Darat Ke-28 Soviet pada 13 Jun dalam Operasi Wilhelm dan menolak Tentera Darat Ke-38 serta Tentera Darat Ke-9 pada 22 Jun dalam Operasi Fredericus II sebagai operasi awal sebelum Case Blue, penyerangan utama Jerman di Perbatasan Timur tahun 1942 yang bermula pada 28 Jun.

Lihat juga
 Pertempuran Kharkov Pertama
 Pertempuran Kharkov Ketiga
 Operasi penyerangan Belgorod–Kharkov

Rujukan

Sumber















Category:Sejarah Hungary
Category:Konflik 1942
Category:Sejarah Ukraine
Category:Perang Dunia Kedua
Category:Tentera Jerman
Category:Tentera Itali
Category:Sejarah Romania
Category:Sejarah Rusia
Category:Perang Jerman-Soviet
Category:Pertempuran
Category:Pengepungan
Category:Pertempuran berperisai